钦定古今图书集成/明伦汇编/氏族典/第082卷 > 《吴氏家谱序》徐标
## 钦定古今图书集成/明伦汇编/氏族典/第082卷 > 《吴氏家谱序》徐标

尝考古《宗法》最善。世家大姓必建祏当门之家，以祀
祖考，凡冠、婚、丧、祭，吉凶出入，必以告。即有星居百里
外者，当逆齍省镬，沃盥执烛，罔敢弗至。相会既频，禬
恤自周。间有不孝不友、不睦姻任恤者，举宗而告于
祠，以议挞觥之罚。教亲教敬，安有不服教而多狱讼
者哉？迨世季而宗法坏，每有不相识面之族人，名义
僭乱，少长乖越，子侄误犯高、曾之讳者有之，厥弟误
居厥兄之先者有之。甚而骨肉判离，支派差讹，冒远
诬近，援疏混亲。若与若一体至亲也，以其衰薄，乃曰
服尽矣，非吾宗也。”若与若姓同宗异也，以其显贵，曰
“高、曾不远吾宗衮也。”昭穆之紊若此，良可太息。先儒
作《家谱》，起宗会，性理子史，载之独详，有繇然欤？余奉
命观察徐淮，公暇，诸子衿恒执业相印，获识吴氏诸
髦俊，皆磊落英奇，心好之。会黄门敬舆弋年兄通八
行云：“徐有吴季子应干，字临垣者，与世通，家谊甚笃。
其人能矢口悉当世之务，措躬追古人之踪。尤敦友
爱，睦宗亲，所修家谱，起宗会，即方古、《性理》诸书，所载
不少逊。余因进《季子索谱》，览其胜，见其宗图区画，世
系分明。凡《五世谱》，则子从祢，孙从祖，伦次章别，名义
不僭，子姓犯先人之讳者无虑矣。有《鱼贯谱》，弟后兄
先，年甲森列，少长何自乖越，厥弟误居厥兄之先者，
又可无虑矣。会规严切，读法以时，春秋祭酺，赒恤不
匮，而婚丧不举者可无虑矣。州长纠恶党，正戒禁，而
男女“之阴讼及交仇不调者，可无虑矣。”应干曰：“此非
干之能。吾兄应汉应选，吾侄汝琦、汝球，其他缌麻同
爨，百口共牢，不才虽不德，犹藉子姓之贤，以毋偾厥
事，例应得书。虽然，不有倡者，谁与为和？苟非子遑遑，
梗莽丘陇，残碑废碣，咨之黄耇老成，及乎东眷、西眷，
宗图龛主，安能若是其善欤？会谱成而族”之人争先
而建世室，其斥宜筵，其羡宜灌。前荣门屏，五属，待事
大阅，弘阀，爰表济美。加以煇人炊母，萧膋爓熟之所
戾，幽阍吉祝沭芳汜洌之所附，莫不镂《豚拍》，琼觯
琬液，载笑载欣，纷纷郁郁，凡子弟之傲而怃者，兄弟
之阋于墙者，讼端之诋媒闺阁者，皆自此不克讼归，
而各获其邑三百户焉。国之人拭目而观之，以为谱
之惠如此其溥也。予因是羡焉。“是可以传之他门，使
有所矜式，且垂之后世，以为大宗小宗百世不迁、五
世递迁者劝也。”故书而勒之于石。

北周庾信《吴明彻墓铭》：“西都列国，长沙王功被山河；
东京贵臣，大司空名高霄汉。岂直西河有守，智足抗
秦；建平有城，威能动晋而已也。”

唐张彦远《法书要录》“施吴邺下同年后萃。”〈注〉谓“吴休
尚、施方泰。”

张彦远《名画记》：“顾、陆、张、吴著名卷轴

《后汉书吴祐传》：“祐为胶东侯相时安丘男子毋丘长
与母俱行市，道遇醉客，辱其母，长杀之而亡。安丘追
踪于胶东得之，祐呼长谓曰：‘子母见辱，人情所耻。然
孝子忿必虑难，动不累亲。今若背亲逞怒，白日杀人，
赦若非义，刑若不忍，将奈之何’？长以械自系曰：‘国家
制法，囚身犯之，明府虽加哀矜，恩无所施’。祐问长：有
妻子乎？”对曰：“有妻未有子也。”即移安丘，逮长妻，妻到，
解其桎梏，使同宿狱中，妻遂怀孕。至冬尽行刑，长泣
谓母曰：“负母应死，当何以报吴君乎？”乃啮指而吞之，
含血言曰：“妻若生子，名之吴生，言我临死吞指为誓，
属儿以报吴君。”因投缳而死。

《吴志薛综传》：综守谒者仆射，西使张奉于权前列尚
书阚泽姓名以嘲泽，泽不能答。综下行酒，因劝酒曰：
“‘蜀者何也？有犬为独，无犬为蜀，横目苟身，虫入其腹’。
奉曰：‘不当复列君吴邪’？综应声曰：‘无口为天，有口为
吴，君临万邦，天子之都’。”于是众坐喜笑，而奉无以对。
《江表传》：费祎聘于吴，陛见公卿侍臣皆在坐，酒酣，祎
与诸葛恪相对嘲难，言及吴、蜀，祎问曰：“蜀字云何？”恪
曰：“有水者浊，无水者蜀。横目苟身，虫入其腹。”祎复问：
“吴字云何？”恪曰：“无口者天，有口者吴；下临沧海，天子
帝都。”〈按此与吴志不同存以备考〉

《旧唐书富嘉谟传》：“先是文士撰碑颂，皆以徐、庾为宗，
气调渐劣。嘉谟与吴少微属词皆以经典为本，时人
钦慕之，称为富吴体。”

《万姓统谱》：宋吴儆，休宁人。与兄俯齐名，时为之语曰：
“眉山三苏，江东二吴。”

元吴可几安吉人。与弟知几好古博学，时号“二吴。”
《江宁府志》：“吴彦华，江宁人。成化进士。历户部郎，出守
荆州。郡故多水患，彦华筑堤二十馀里，至今号为吴
堤。”

《松江府志》：“许维新在郡日，张堰吴氏以继嗣争讼，两
造时出一远谱，言吴自太伯始封至今，其正嫡当继”
云云。公判其牍曰：“‘太伯潜逃启大吴，余从牒谱羡雄
图。子孙在远犹争继，让国当年事有无’。遂各愧服求
罢。”

《浙江通志》：“吴执御，黄岩人，天启进士。初任济南司李，
洁躬执法，不假色笑，济人呼为吴静街。